Salget af iPads er styrtdykket

Det er på høje tid, at Apple lancerer nye iPads. Tal fra det seneste kvartalsregnskab viser, at salget af iPads er dykket gevaldigt i forhold til samme kvartal sidste år. Hele 16 procent er der barberet af iPad-indtægterne.

Det store dyk skal naturligvis ses i lyset af, at årets iPads er forsinkede. De bliver først lanceret på tirsdag under Let Loose eventet. Mange potentielle kunder står i venteposition for at se, hvad der kommer.

Men faktisk har indtægterne fra iPads været konstant faldende, når man sammenligner Q2-kvartalerne i de seneste fire år. Det er altså ikke en enlig svale. Spændende at se, om Apple har noget i posen på tirsdag, som kan vende den uheldige tendens.

Helt så skidt går det ikke for iPhone, selv om der også er et stort fald i indtægterne i forhold til sidste år (45,9 mia. dollars mod 51,3 mia. dollars i Q2 2023). Men det fald var forventet af Apple, som allerede tidligere har fortalt, at indtægterne på iPhone i Q2 3023 var exceptionelt højt.

Ikke desto mindre er også iPhone-indtægterne i Q2 det laveste i fire år.

Til gengæld går det fortsat godt for ‘Tjenester’, der dækker over blandt andet App Store, Apple Music og Apple TV+. Her blev der slået ny rekord med en kvartalsomsætning på knapt 23,9 mia. dollars.

Samlet set omsatte Apple for 90,7 mia. dollers i kvartalet og havde en profit på 23,6 mia. dollars – 164 milliarder kroner. Dermed overgik de faktisk forventningerne fra Wall Street.

Salget af iPads er styrtdykket